CELEX: 32015R0917
Language: ro
Date: 2015-06-15 00:00:00
Title: Regulamentul de punere în aplicare (UE) 2015/917 al Comisiei din 15 iunie 2015 de modificare a anexei I la Regulamentul (UE) nr. 206/2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară în ceea ce privește Bangladesh (Text cu relevanță pentru SEE)

16.6.2015   
               
               
                  RO
               
               
                  Jurnalul Oficial al Uniunii Europene
               
               
                  L 149/11
               
            REGULAMENTUL DE PUNERE ÎN APLICARE (UE) 2015/917 AL COMISIEI
      din 15 iunie 2015
      de modificare a anexei I la Regulamentul (UE) nr. 206/2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară în ceea ce privește Bangladesh
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 2004/68/CE a Consiliului din 26 aprilie 2004 de stabilire a normelor de sănătate animală privind importul și tranzitul, în Comunitate, al anumitor ungulate vii, de modificare a Directivelor 90/426/CEE și 92/65/CEE și de abrogare a Directivei 72/462/CEE (1), în special articolul 3 alineatul (1) primul și al doilea paragraf,
      întrucât:
      
                  (1)
               
               
                  Directiva 2004/68/CE stabilește printre altele cerințele de sănătate animală privind importul și tranzitul, în Uniune, al ungulatelor vii. În conformitate cu aceste cerințe, importul de ungulate vii și tranzitul prin Uniune urmează să fie autorizate doar din țări terțe care apar pe o listă întocmită de către Comisie.
               
            
                  (2)
               
               
                  Regulamentul (UE) nr. 206/2010 al Comisiei (2) stabilește, printre altele, condițiile pentru introducerea în Uniune a transporturilor de ungulate vii provenite de la și destinate unui organism, institut sau centru autorizat, care vor fi aprobate de către respectivul stat membru de destinație. Articolul 3a alineatul (1) litera (b) din regulamentul menționat prevede lista țărilor terțe, a teritoriilor sau a părților acestora din care transporturile de astfel de animale pot fi introduse în Uniune.
               
            
                  (3)
               
               
                  Regulamentul (UE) nr. 206/2010 prevede ca statele membre să autorizeze introducerea pe teritoriul lor a unor astfel de transporturi numai în cazul în care statele membre în cauză au realizat o evaluare a riscului pentru sănătatea animală reprezentat de fiecare transport și dacă țara terță figurează pe una dintre listele menționate la articolul 3a alineatul (1) litera (b).
               
            
                  (4)
               
               
                  Cipru a informat Comisia și celelalte state membre în cadrul Comitetului permanent pentru plante, animale, produse alimentare și hrană pentru animale că ar dori să acorde o autorizație pentru introducerea unui lot de ungulate vii Elephas ssp. provenind de la un organism, institut sau centru autorizat din Bangladesh și destinat unui organism, institut sau centru autorizat din Cipru.
               
            
                  (5)
               
               
                  Cipru a efectuat o evaluare a riscului pentru sănătatea animală prezentat de transportul respectiv și, de asemenea, a evaluat conformitatea organismului, institutului sau centrului din Bangladesh cu condițiile prevăzute la articolul 3c alineatul (2) din Regulamentul (UE) nr. 206/2010 cu un rezultat satisfăcător.
               
            
                  (6)
               
               
                  Deoarece Bangladesh nu este inclus pe niciuna dintre listele menționate la articolul 3a alineatul (1) litera (b) din Regulamentul (UE) nr. 206/2010 ca țară terță din care transporturile respective de animale pot fi introduse în Uniune, Cipru a solicitat ca Bangladesh să fie adăugat pe lista de țări terțe, teritorii sau părți ale acestora cuprinsă în partea 1 din anexa I la Regulamentul (UE) nr. 206/2010, pentru a permite introducerea de ungulate vii Elephas ssp. provenind de la un organism, institut sau centru autorizat din Bangladesh și destinat unui organism, institut sau centru autorizat din Cipru.
               
            
                  (7)
               
               
                  Luând în considerare situația sănătății animale din Bangladesh, evaluarea riscului pentru sănătatea animală a transportului respectiv și conformitatea organismului, institutului sau centrului autorizat cu condițiile stabilite de către Uniune, autorizația ar trebui să se aplice numai unei părți a teritoriului Bangladesh-ului.
               
            
                  (8)
               
               
                  Prin urmare, este necesar să se modifice lista de țări terțe, teritorii sau părți ale acestora cuprinsă în partea 1 din anexa I la Regulamentul (UE) nr. 206/2010 pentru a se adăuga mențiunea privind Bangladesh pentru o perioadă limitată de timp în scopul de a autoriza doar introducerea ungulatelor vii Elephas ssp. provenind de la un organism, institut sau centru autorizat din Bangladesh și destinat unui organism, institut sau centru autorizat din Cipru.
               
            
                  (9)
               
               
                  Partea 1 din anexa I la Regulamentul (UE) nr. 206/2010 ar trebui modificată în consecință.
               
            
                  (10)
               
               
                  Având în vedere că cererea înaintată de Cipru se referă la un anumit transport, autorizația ar trebui acordată numai pentru o perioadă limitată de timp, pentru a permite această introducere a ungulatelor vii Elephas ssp. în Cipru.
               
            
                  (11)
               
               
                  Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
               
            ADOPTĂ PREZENTUL REGULAMENT:
      Articolul 1
      În partea 1 a anexei I la Regulamentul (UE) nr. 206/2010, înainte de rubrica referitoare la Canada, se introduce următoarea rubrică referitoare la Bangladesh:
      
         
                     „BD – Bangladesh (******)
                     
                  
                  
                     BD-0
                  
                  
                     Zona acoperită de Chittagong Safari Park
                  
                  
                     TRE-A (*******)
                     
                  
                  
                      
                  
                  
                      
                  
               
      Articolul 2
      Prezentul regulament intră în vigoare în ziua următoare datei publicării în Jurnalul Oficial al Uniunii Europene.
      Se aplică până la 17 august 2015.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 15 iunie 2015.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 139, 30.4.2004, p. 321.
      
         (2)  Regulamentul (UE) nr. 206/2010 al Comisiei din 12 martie 2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară (JO L 73, 20.3.2010, p. 1).
      
         (******)  Această mențiune se aplică până la 17 august 2015.
      
         (*******)  Exclusiv pentru ungulate vii Elephas ssp. provenind de la un organism, institut sau centru autorizat din Bangladesh către un organism, institut sau centru autorizat din Cipru.”